Žiga, Peter, minister životného prostredia SR (2014-07-02):
Ďakujem pekne. Vážená pani predsedajúca, vážené pani poslankyne, páni poslanci, prajem vám dobré ráno. Vláda Slovenskej republiky vo svojom programovom vyhlásení deklarovala, že bude venovať osobitnú pozornosť ochrane a racionálnemu využívaniu minerálnych, liečivých, geotermálnych podzemných vôd a bude klásť dôraz na zabezpečenie dostatočného množstva a kvality vôd pre verejnoprospešné a environmentálne služby, predovšetkým zásobovanie obyvateľov pitnou vodou. V roku 2012 sa vláda práve téme ochrany vody venovala na výjazdovom rokovaní v Gabčíkove. Bolo to po prvýkrát v novodobej histórii Slovenska, keď sa vláda špeciálne stretla kvôli vode ako téme, ktorá nás musí zaujímať do budúcna, pretože je to strategická surovina. Uznesením č. 583 z roku 2012 vláda Slovenskej republiky uložila ministrovi životného prostredia pripraviť novelu zákona č. 364/2004 Z. z. o vodách tak, aby voda bola definovaná ako strategická surovina štátu podliehajúca národným záujmom. Novela mala súčasne zabezpečiť všestrannú ochranu podzemných vôd v chránených vodohospodárskych oblastiach s dôrazom na oblasť Žitného ostrova s ohľadom na jej strategický význam. Cieľom predkladanej novely zákona je zabezpečiť ochranu záujmov štátu a jeho obyvateľov vo vzťahu k vode ako obzvlášť významnej a ničím nenahraditeľnej surovine podobne, ako je to v niektorých štátoch v súvislosti s ropou. Návrh novely vodného zákona vodu po prvýkrát v histórii definuje ako životne dôležitú zložku životného prostredia so strategickým významom pre bezpečnosť štátu. Jej nedostatok môže ohroziť život a zdravie obyvateľov a ohroziť plnenie základných funkcií štátu. Platí to najmä pre toto obdobie, keď sme svedkami klimatickej zmeny, ktorú sprevádzajú obdobia sucha. Sme presvedčení, že národné nerastné bohatstvo v podobe zásob vody treba preventívne chrániť v maximálnej možnej miere pred drancovaním a špekulatívnym vývozom vody za hranice. Podzemné vody a prírodné liečivé zdroje sú vo vlastníctve štátu a vláda nesie zodpovednosť za zdravie, životy a bezpečnosť štátu a jeho obyvateľov. Zodpovedá aj za zabezpečenie dostatočného množstva kvalitnej pitnej vody na pokrytie súčasných aj budúcich potrieb obyvateľov a trvalo udržateľný rozvoj regiónu. Súčasná legislatíva nekontrolovaný prevod a prepravu vody za hranice štátu, napríklad potrubím alebo cisternami, nerieši a nezakazuje ho. Štát nemá oporu v právnych predpisoch, aby podobnú žiadosť zamietol alebo obmedzil. Predkladaná novela tento stav napráva. Prevod vody za hranice štátu bude možný len za splnenia prísnych podmienok, napríklad len vtedy, ak žiadateľ preukáže, že je aj výhľadovo a dlhodobo zabezpečený dostatok vody pre Slovenskú republiku, dotknutý región a obce pri zohľadnení prognóz a požiadaviek demografického a ekonomického rozvoja. Garanciou správnosti údajov je to, že žiadateľ tieto podmienky preukáže prostredníctvom poverenej organizácie, ktorou je Slovenský hydrometeorologický ústav. Každá prípadná žiadosť bude podliehať riadnemu pripomienkovému konaniu. Vyjadrovať sa k nej môže aj verejnosť a vláda získa právomoc vývoz zakázať alebo obmedziť. Cieľom novely nie je podpora obchodu, zisk alebo liberalizácia, ale práve naopak, prísna regulácia a dohľad, kým dnes podobné obmedzenia neexistujú. Tvrdenie, že novela prináša privatizáciu vodných zdrojov, je klamstvo a obyčajný nezmysel. Okrem toho to jednoznačne zakazuje článok 4 ústavy, podľa ktorého nerastné bohatstvo, jaskyne, podzemné vody, prírodné liečivé zdroje a vodné toky sú vo vlastníctve Slovenskej republiky. Voda je a musí zostať majetkom štátu. Akékoľvek iné nakladanie s vodou musí byť pod jeho prísnou kontrolou a obyvatelia Slovenska musia mať trvalý dostatok tejto životodarnej tekutiny. Navrhovaný prístup nadčasovo rieši ochranu našich vôd a je v súlade s požiadavkami občanov Európskej únie, ktorí presadzujú právo na vodu pre všetkých a aby sa na dodávky vody a správu vodných zdrojov nevzťahovali pravidlá vnútorného trhu a aby došlo k vylúčeniu vodohospodárskych služieb z liberalizácie. Navrhované znenie je upravené tak, aby nebolo v rozpore so Zmluvou o fungovaní Európskej únie, a odvoláva sa na článok 36, ktorý určuje odôvodnené prípady, kedy môže byť zakázaný alebo obmedzený vývoz, dovoz alebo tranzit tovaru. V tomto prípade sa uplatnili princípy ochrany zdravia a života ľudí a bezpečnosť. Predkladaný návrh má zabezpečiť aj ochranu podzemných vôd v chránených vodohospodárskych oblastiach s dôrazom na oblasť Žitného ostrova s ohľadom na jeho strategický význam, ale strategický význam vody pre štát a verejný záujem. Novela zakazuje viesť produktovod, ropovod cez chránené vodohospodárske oblasti, kam patrí aj Žitný ostrov. Na základe podmienky Európskej komisie pre čerpanie európskych prostriedkov v rokoch 2014 až 2020 návrh prináša aj spoplatňovanie odberov závlahovej vody pre poľnohospodárov, ale až pri odberoch vyšších ako 15 tisíc kubíkov ročne. Tento návrh závlahovú vodu automaticky nespoplatňuje, výšku sadzby upraví príslušné nariadenie vlády, ktoré v budúcnosti prejde riadnym legislatívnym procesom. Platby sa nebudú týkať záhradkárskych osád, pre ktoré naďalej platí výnimka. Ďalšie úpravy v ustanovení vodného zákona nadväzujú na pripomienky Európskej komisie k prebratiu smernice Európskeho parlamentu a Rady 2006/118/ES z 12. decembra 2006 o ochrane podzemných vôd pred znečistením a zhoršením kvality a súlade s článkom 22 Rámcovej smernice o vode. Napriek tomu, že navrhované úpravy v ustanovení vyplynuli z procesu transpozície Rámcovej smernice o vode, ďalšie úpravy sú navrhnuté za účelom zefektívnenia výkonu činnosti v oblasti vodného hospodárstva. Tieto úpravy sú zamerané na oblasť ochrany vodných zdrojov, správu vodných tokov, spoplatnenie vodohospodárskych činností na povoľovanie vodných stavieb orgánmi štátnej vodnej správy, na spresnenie podmienok odborného technicko-bezpečnostného dohľadu nad vodnými stavbami, na výšku pokút a na úpravu postupov orgánov štátnej vodnej správy v konaniach. Vážené dámy a páni, o tomto návrhu zákona sa vedie diskusia už viac ako rok a spája sa s ním veľa nepravdivých tvrdení a výmyslov. Som pripravený tu s vami diskutovať veľmi odborne a veľmi vecne o veciach, ktoré trápia obyvateľov. Nezmysly a výmysly nebudem komentovať a otázky, ktoré sú vecné a jasné, veľmi rád zodpoviem a budem sa tomuto venovať, koľko bude treba. Ďakujem pekne za podporu.